Kristian Thulesen Dahl (DF), 2002-11-19:
Hvis jeg lige skal starte med det sidste først til hr. Adelskov: Jeg sætter aldeles ikke hr. Poul Nødgaard på plads; det er der overhovedet ikke nogen grund til.
Hr. Poul Nødgaard er i sin gode ret til at sige det, han har gjort, og det er helt givet også rigtigt, at hvis Vestsjællands Amt på et tidligere tidspunkt havde bedt om at blive sat under administration, så havde der været en tilbundsgående analyse af amtets økonomi, også af folk udefra, og så kunne det jo godt være, at man havde fået nogle instrumenter til at rette skuden op med, men det er jo en historisk kendsgerning, at det er gået galt over flere år i Vestsjællands Amt under ledelse af en socialdemokratisk amtsborgmester.
Sådan er dét, og det kan man jo ikke se bort fra.
Jeg kan godt forstå, der er nogle, der har behov for at forsøge at se bort fra det, men sådan er dét, og det har hr. Poul Nødgaard påpeget ganske, ganske rigtigt og sagt, at så kunne det da godt være, at man på et tidspunkt burde have spurgt, om man kunne blive sat under administration, og så ville der have været en forhandling og en diskussion om de økonomiske vilkår i amtet også fremover: Hvordan ser de ud, og er der behov for det?
Man kommer jo ikke her bagefter og siger: Nu har vi brudt en aftale.
Og der vil jeg godt understrege, at det jo ikke bare er Vestsjællands Amt, der har brudt en aftale; det kan jo godt være, at Vestsjællands Amt inden for det kollektiv, der hedder Amtsrådsforeningen, rent faktisk havde behov for at sætte skatten op med 0,2 pct. eller et eller andet, men at et andet amt eller flere andre amter havde sat skatten lidt ned og dermed skabt råderum til, at Vestsjællands Amt kunne sætte den op.
Det kollektiv, der hedder Amtsrådsforeningen, og som har indgået en aftale, har ikke holdt sin del af aftalen, og det er jo det, der er afgørende.
I stedet for, at det alene er en skyld, der ligger på Vestsjællands Amt - det er jo også derfor, der ligger et kollektivt element i sanktion - er det et spørgsmål om, hvordan de andre amter burde have hjulpet Vestsjællands Amt i den situation.
Men det er en lang diskussion, og nu er der i hvert fald lige kommet nogle bemærkninger til hr. Adelskov i den sammenhæng.
Til fru Line Barfod, som tidligere spurgte, om ikke vi er med til at tage fra dem, der har mindst, og give til dem, der har mest: Jeg er fuldstændig uenig.
Jeg mener, at dér, hvor Dansk Folkeparti har sat sit fingeraftryk på aftaler med regeringen, har vi tilstræbt det direkte modsatte.
Regeringens udgangspunkt har efter vores opfattelse i mange henseender været sådan, at man i virkeligheden i for høj grad ville komme til at give til dem, der havde i forvejen, og det har vi forsøgt at afbøde.
Jeg kan nævne en række forslag, der har været stillet, også tilbage i foråret
Men jeg mindes hr. Frank Aaen, der som tidligere finansordfører for Enhedslisten har stået på denne talerstol og gjort det klart over for den tidligere regeringschef, hr. Poul Nyrup Rasmussen, at uligheden i det danske samfund var vokset eksplosivt under den socialdemokratisk ledede regering med støtte fra Enhedslisten, og jeg håber, at vi er i stand til, når der er gået en årrække, at påvise, at vores indflydelse har trukket i en anden retning.
Jeg må så komme tilbage til hr. Ole Stavad og hr. Villy Søvndal, de står på listen.